**Všeobecne záväzné nariadenie mesta Stará Turá**

**č. 5/2015 – Nar.**

**O zverejňovaní a vylepovaní plagátov s informatívnym, reklamným a komerčným obsahom na území mesta Stará Turá**

Mestské zastupiteľstvo v Starej Turej na svojom zasadnutí dňa 18.6.2015, uznesením č. 30 - VII/2015 schválilo 3/5 väčšinou prítomných poslancov toto všeobecne záväzné nariadenie vydané v súlade  s § 6 a § 11 ods. 4 písm. g) zák. č. 369/1990 Zb. o obecnom zriadení v znení neskorších zmien a v záujme zvýšenia estetickej úrovne vylepovania plagátov a čistoty verejných priestranstiev.

**§ 1  
Účel nariadenia**

Toto Všeobecne záväzné nariadenie (ďalej len VZN) bolo prijaté v záujme zachovania estetického vzhľadu mestských výlepových plôch rozmiestnených na území mesta Stará Turá a v záujme čistoty verejných priestranstiev v meste.

**§ 2**

Vylepovanie plagátov zabezpečuje a poplatky za vylepovanie vyberá mestská príspevková organizácia Dom kultúry Javorina (ďalej len DKJ). Vylepovanie plagátov je možné výlučne na miestach k tomuto účelu vyhradených, t. j. na stanovených výlepových plochách.

**§ 3**

(1) Vylepovanie je možné uskutočniť na vybudovaných výlepových plochách v lokalitách:

1. pri obchodnom dome Dom služieb na Ul. SNP - veľkoplošná tabuľa
2. oproti Mestskému úradu vedľa budovy Domu štátnej správy na Ul. SNP – veľkoplošná tabuľa
3. vedľa budovy polikliniky na Ul. Mýtnej - veľkoplošná tabuľa
4. pri budove Slovenskej pošty na Ul. gen. Štefánika – veľkoplošná tabuľa
5. pri železničnej stanici – veľkoplošná tabuľa
6. pri ihrisku Dibrovova ulica – veľkoplošná tabuľa
7. pri BILLE – veľkoplošná tabuľa
8. v miestnej časti Papraď – 2 veľkoplošné tabule
9. poprípade iných v budúcnosti vybudovaných tabúľ na tento účel mestom, prípadne Technickými službami Stará Turá a Domom kultúry Javorina.

(2) Na vylepovanie plagátov politickým stranám a hnutiam, nezávislým kandidátom počas volebnej kampane slúžia miesta na to určené podľa VZN č. 3/2012 O vymedzení miest na vylepovanie volebných plagátov a plagátov k vykonaniu referenda**.**

**§ 4**

**Podmienky vylepovania plagátov**

(1) Najkratšia doba vylepenia plagátu je 7 dní.  
(2) Plagáty sa vylepujú vo formátoch A5, A4 a A3.  
(3) Objednávateľ okrem dohodnutého počtu plagátov na výlep, dodá navyše minimálne 2 kusy plagátov na zabezpečenie obnovy poškodených plagátov.  
(4) Vlastníci (správcovia) objektov, ktorí umožnia fyzickým a právnickým osobám výlep plagátov na svojich objektoch, sú povinní udržiavať miesto výlepu na svoje náklady čisté a postupovať tak, aby neporušili žiadne právne predpisy.

(5) Dňom na vylepovanie plagátov sa určuje štvrtok.

**§ 5  
Poplatky**

# (1) Poplatky za výlep sú určené cenníkom vydaným DKJ, ktorý schvaľuje Mestské zastupiteľstvo Stará Turá (cenník je prílohou č. 1 tohto VZN). (2) Plagáty charitatívne, osvetové, verejno-prospešné, zdravotné (nekomerčné), mesta Stará Turá, mestských príspevkových organizácií Stará Turá a spoločností s majetkovou účasťou mesta Stará Turá, staroturianskych škôl a školských zariadení, staroturianskych športových klubov vylepuje DKJ bez poplatku.

**§ 6  
Povinnosti organizácie poverenej výlepom plagátov**

(1) DKJ, ktorý je poverený výlepom plagátov v meste je povinný:

1. vylepiť plagáty podľa požiadaviek objednávateľa
2. vylepiť len plagáty, ktoré neohrozia mravnosť, neodporujú platným predpisom a verejnému záujmu
3. udržiavať plagáty a plagátovacie plochy v dobrom stave, poškodené vymieňať a udržiavať čistotu v okolí plagátovacej plochy
4. označovať plagáty evidenčne (číslo, pečiatka) za účelom kontroly

**§ 7**

**Sankcie**

Za nedodržanie tohto VZN o vylepovaní plagátov s informatívnym, reklamným a komerčným obsahom môže byť v zmysle § 13 odsek 9 a 10 zákona č. 369/90 Zb. o obecnom zriadení uložená pokuta. Zodpovednosť za konanie preberá osoba podľa § 6 č. 372/1990 o priestupkoch. Neoznačený plagát (číslom a pečiatkou) bude odstránený.

**§ 8**

**Záverečné ustanovenia**

(1) Toto VZN schválilo mestské zastupiteľstvo dňa 18. júna 2015, bolo zverejnené na úradnej tabuli dňa 22. júna 2015 a nadobúda účinnosť 15. dňom od jeho vyhlásenia, t.j. dňa 7. júla 2015.

(2) Kontrolu dodržiavania tohto VZN vykonáva hlavný kontrolór mesta a mestská polícia.

##### Ing. Anna Halinárová

primátorka mesta

V Starej Turej, 22. júna 2015

Príloha č. 1 k VZN č. 5/2015 – Nar. O zverejňovaní a vylepovaní plagátov s informatívnym, reklamným a komerčným obsahom na území mesta Stará Turá

**CENNÍK POPLATKOV ZA VÝLEP PLAGÁTOV**

v zmysle § 5 VZN č. 5/2015 – Nar. O zverejňovaní a vylepovaní plagátov s informatívnym, reklamným a komerčným obsahom na území mesta Stará Turá je určený nasledovne:

(1) Výlep plagátov podľa formátu:

formát A5 1,00 €/1ks   
formát A4 1,50 €/1ks   
formát A3 1,80 €/1ks

Stanovené ceny sú s DPH.

(2) Plagáty charitatívne, osvetové, verejno – prospešné a zdravotné (nekomerčné) vylepuje DKJ bez poplatku.

(3) Dňom na vylepovanie plagátov sa určuje štvrtok.

Tento cenník nadobúda platnosť dňom 7. júla 2015

Bc. Eva Adámková

riaditeľka Domu kultúry Javorina